《同刘继邺秀才游岳麓登法华台呈如水长老》
宋代·郭祥正

南出长沙城，西渡潇湘水。谁铺碧鲛绡，迥透黄金底。

中分橘直洲，隐若鳌背起。府邑古称雄，地势信少比。

苟非仁义图，畴将甲兵洗。晚色烟雾开，人家明镜里。

斯须舍舟楫，纵步踏兰芷。遥遥望松门，物象愈奇伟。

枝叶既不繁，霜雪讵能毁。传云陶将军，屯营手植此。

至今凌云气，犹如大君子。才过清风峡，路转不容跬。

尘寰自此隔，佛界朗瞻跂。层梯上重门，绘塑光炜炜。

皓鹤去无踪，寒泉但清泚。遂登法华台，平目瞰千里。

返惊人世卑，堑壁徒为耳。连甍十万户，罗列在案几。

想当韩杜时，荆棘晦遗址。不见湘西篇，惟誇道林美。

幸同刘子来，纵视眼不眯。作诗君勿谦，前辈尚可拟。

挥笔方争豪，求心翻自鄙。请看梁上题，半是泉中鬼。

白发缠利名，何由外生死。道师深悟禅，软语听亹亹。

明驱三乘车，济我岸超彼。台名将谓何，此喻有深理。

香色存天然，了不染泥滓。救物运真悲，得法终日喜。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。